Svend Aage Jensby (V), 2002-05-17:
Jeg skal ikke trække debatten i langdrag, jeg har kun få bemærkninger.
Nu står hr. Skaarup her og henviser til en professor Wickmann Mathiessen, at han har haft et indlæg i en avis om, at 11. september skulle ændre radikalt på det her beslutningsgrundlag.
Hr. Skaarup står selv og taler om sikkerheden for københavnerne efter 11. september.
Jamen det er simpelt hen rystende, at man ikke i hr. Skaarups situation er klar over, at terrorsituation eller ej så vil flyvevåbnet, det danske forsvar og politiet når som helst kunne bemægtige sig Kastrup Lufthavn, Roskilde Lufthavn eller andre lufthavne. Vi ville kunne operere med helikoptere overalt herinde fra København.
Kan hr. Skaarup da slet ikke forstå det i stedet for at stå og sige sådan noget?
Tror hr. Skaarup da, at landets forsvarschef så sent som i den artikel, han skrev i Berlingske Tidende i maj, altså mere end et halvt år efter 11. september, ville gå ind og forsvare beslutningen om at lukke Værløse, hvis han mente, at der var operative risici forbundet med det?
Jeg kan ikke forstå det. Må jeg så ikke også minde hr. Skaarup om, at det er såmænd ikke så mange år siden, at USA's præsident landede i Kastrup Lufthavn.
Det er heller ikke så mange år siden, at Tysklands præsident, hr. Johannes Rau, har besøgt København.
Prøv dog nu lige at se lidt realistisk på det, og lad være at bruge sådanne nogle floskler som 11. september som en argumentation, bare fordi hr. Skaarup ikke er i besiddelse af tungtvejende argumenter i øvrigt.
Når hr. Skaarup bringer frem - jeg tror, det var over for hr. Helge Adam Møller, eller hvem det nu var - om ikke implementeringsstyringsgruppens rapport viste, at der også kunne komme provenu ud af Nordlejren, hvis man beholdt eskadrille 721 i Værløse, så burde hr. Skaarup jo vide, at det ikke er tilfældet. Der ville være nul provenu overhovedet, altså ikke en engangsindtægt på 125 mio. kr., men tværtimod vil der være en årlig mindre driftsbesparelse ud i fremtiden på 22 mio. kr.
Det er meget.
Det er mere i driftsbesparelse, vi skulle give afkald på, end hvad det f.eks. kostede at lukke adskillige af vores udmærkede regimenter og kaserner.
Sådan er realiteterne.
Så skal jeg dog, når det nu har optaget hr. Skaarup så meget og for at efterleve, hvad hr. Sjursen henlagde til mig, give oplysninger om den centrale pulje.
I forbindelse med forsvarsforligets gennemførelse forventes personelrelaterede implementeringsudgifter afholdt af en central pulje, heraf flytteudgifter, hvis 60 pct. flytter med, på ca. 21 mio. kr., og det er fortsat opfattelsen i dag.
Til omskoling af teknisk personel er afsat 19 mio. kr. fra en central pulje; det skønner vi fortsat kan holde.
Til og med i dag er der til dette formål brugt 2,6 mio. kr.
Så kan jeg oplyse hr. Skaarup om, at der i dag er 9 piloter mere i systemet, end der skal være efter normen.
Vi har et lavere antal af elektromekanikere og flymekanikere.
Der er en norm på 200 elektromekanikere.
Der er et aktuelt tal på 202, altså 2 mere.
Så har vi færre flymekanikere; det er dem, vi uddanner på kraft.
Jeg kan garantere hr. Skaarup, at det her kommer til at hænge sammen, så vi får et forsvar, der økonomisk er forstandigt, og jeg kan forsikre hr. Skaarup, at hvis der bliver nogen risici for kongehus, regering eller andre her i landet på grund af en terrorsituation, så vil det danske forsvar og det danske politi være i stand til at løse opgaven også her på Sjælland.
Jeg troede egentlig - må jeg sige det til slut - at hr. Skaarup var klar over, at det sådan set er mange år siden, at vi også har lavet luftoperationer med kampfly her fra Værløse.
Vi har lavet dem fra Aalborg og Skrydstrup helt over i Østersøen, og det vil vi gøre i fremtiden.